**ELŐTERJESZTÉS**

**Körmend város Önkormányzata Képviselő-testülete 2017. május 24-i ülésére**

**Tárgy:** települési támogatásokról szóló önkormányzati rendelet módosítása

Tisztelt Képviselő-testület!

A lakossági kommunális hulladékszállítás az elmúlt pár évben rendszerélt és szervezetét érintően átalakult.

A lakosság ezzel a gyakorlatban nem találkozott, egyedül a számlázás átalakulását észlelhette a lakosság, hiszen a közszolgáltatási díjat már az NHKV ZRt. szedi be.

Körmenden eddig az egy fős háztartások támogatásban részesültek a hulladékszállítás tekintetében, segítve ezzel főképp az egyedül élő nyugdíjasok helyzetét.

Azt javasoljuk, hogy a települési támogatások körében az Önkormányzat továbbra is biztosítson támogatást a rászorulók részére a hulladékszállítási díjhoz kapcsolódóan. A rendelet-tervezetben igyekeztünk kidolgozni ennek feltételrendszerét, kérem a Testületet, hogy mindezt tárgyalja meg.

Körmend, 2017. 05. 17.

**Bebes István**

**polgármester**

**Körmend város Önkormányzata Képviselő-testülete …/2017. (…/…) önkormányzati rendelete Az Önkormányzat által biztosított települési támogatásról és más szociális jellegű ellátásokról, személyes gondoskodást nyújtó ellátásokról, valamint az újszülöttek támogatásáról szóló 5/2015.(III.1.) önkormányzati rendelet módosításáról**

*Körmend város Önkormányzata Képviselő-testülete az Alaptörvény 32.cikk (1) a) pontjában, valamint a szociális igazgatásról és szociális ellátásokról szóló 1993. évi III. törvény - 132. § (4) bekezdés g) pontjában kapott felhatalmazás alapján eljárva a következőket rendeli el:*

1.§ Körmend város Önkormányzata Képviselő-testülete Az Önkormányzat által biztosított települési támogatásról és más szociális jellegű ellátásokról, személyes gondoskodást nyújtó ellátásokról, valamint az újszülöttek támogatásáról szóló 5/2015.(III.1.) önkormányzati rendelet – továbbiakban Rendelet – kiegészül az alábbi 21/A.§-al:

„21/A.§ (1) Amennyiben az e rendeletben előírt feltételeknek megfelel, a hulladékelszállítás közszolgáltatási díjához kapcsolódó támogatásban részesül a 65. életévét betöltött, és

1. egyedül élő
2. vagy kizárólag házastársával, élettársával, bejegyzett élettársával, szülőjével, 65. életévét betöltött gyermekével, kiskorú gyermekével, fogyatékossági támogatásban vagy emelt összegű családi pótlékban részesülő egyenesági hozzátartozójával, vagy testvérével közös háztartásban élő személy.

(2) A támogatás abban az esetben illeti meg a kérelmezőt, ha háztartásában az egy főre jutó jövedelem az öregségi nyugdíj mindenkori legkisebb összegének 200%-át, egyedülélő és egyedülálló esetében 350%-át nem haladja meg.

(3) A hulladékelszállítás közszolgáltatási díjához kapcsolódó támogatás életkortól függetlenül megilleti a rokkantsági ellátásban, időskorúak járadékában, vakok személyi járadékában, fogyatékossági támogatásában, magasabb összegű családi pótlékban, egészségkárosodási járadékban, rehabilitációs ellátásban, rehabilitációs járadékban, rokkantsági járadékban részesülő személyt is, feltéve, hogy a kérelmező háztartásában az egy főre jutó jövedelem az öregségi nyugdíj mindenkori legkisebb összegének 200%-át, egyedülélő és egyedülálló esetében 350%-át nem haladja meg.

(4) A támogatás mértéke:

[\*](http://srvcom.debrecen.hu/testulet_tartalom/Testuletianyagok/hatrend/2015/62015.HTML" \l "sdfootnote25sym)a) az egyéni gyűjtőedényt használók esetében a mindenkori hulladékgazdálkodási díjról szóló jogszabályban meghatározott, - az általuk ténylegesen használt - legfeljebb 80 liter űrtartalmú gyűjtőedény használata során fizetendő közszolgáltatási díj 50%-a,

b) a gyűjtőedényt közösen használók esetében a közös képviselő által leigazolt, az adott ingatlanra eső, a mindenkori hulladékgazdálkodási díjról szóló jogszabályban foglaltak alapján kiszámított közszolgáltatási díj 50%-a.

**(3)** A támogatás iránti kérelemhez csatolni kell a kérelem benyújtását megelőző utolsó negyedévben kibocsátott hulladékszállítási közszolgáltatási díj kiegyenlítését igazoló csekk vagy folyószámla kivonat másolatát.

(4) Amennyiben a kérelmező társasházban lakik, és a gyűjtőedényt közösen használja a Társasház, a kérelemhez a közös képviselő igazolását kell csatolni a kérelmező ingatlanára eső közszolgáltatási díj összegének mértékéről.

(5) A támogatás a jogosultság feltételeinek fennállása alatt pénzben kerül a jogosult részére átadásra, kiutalásra.

2.§ A rendelet 2017. június 1. napján lép hatályba.

Körmend, 2017. 05. 24.

**Bebes István sk. Dr. Stepics Anita sk.**

**polgármester jegyző**

Kihirdetve:

2017. …………………………..

**Dr. Stepics Anita jegyző**